《杂诗 其二》
清代·甘汝来

青蝇何营营，呼群污我衣。我衣新且洁，蠢尔无是非。

驱之薨薨起，穴隙更乘机。蹙蹙靡所避，终日掩荆扉。

叹息尔微物，终安所凭依。西风动地来，秋霜下严威。

看尔翩翩者，能再几时飞。

作者简介：（1684—1739）清江西奉新人，字耕道，一字逊斋。康熙五十二年进士，官直隶涞水知县。侍卫毕里克强占民舍，汝来置之以法，自是以循吏闻。雍正间官至吏部尚书，加太子少保。卒谥庄恪。有《逊斋全集》、《宦绩纪略》。